Hina va ka Matimunews hi ri tshamani ehansi mi ku mbaa! hi ta mi hlahlela nhloko ya nyimpfu. Ku kalakala - ku rila hi xihluku na hi ku huwelela. Ku hoxana hi marito - ku holova. Mavundza a languta xikomba-nkarhi xa yena. A ku ri awara ya kaye nivusiku. Lowu a wu ri nkarhi wa nongonoko wa ta mintlangu wa MTN Soccer zone. A wu nga ta n'wi hundza Mavundza. A a wu rhandza hi mbilu ya yena hinkwayo. "Ha mi amukela hinkwako-nkwako laha mi nga kona eswibedhlele, emakaya, emakhotsweni! Mi njhani na" Ku losa mufambisi wa nongonoko, Robert Marawa."Namuntlha hi endzeriwile exituduyo xa hina xa mintlangu hi n'winyi wa xipano xa Jomo Cosmos, nkulukumba Jomo Sono. Xewani baba!""Ahee, Robert!" Ku hlamula Sono."Nguva ya bolo ya sungula nhweti yoleyi ya Mhawuri. Xana mi pfula nguva na xipano xihi""Hi na Bloemfontein Celtics.""Ndza vona. Xana mi nga va mi xavile vatlangi vantshwa""Ina! Hi xavile. Ndzi rhendzelekile na Afrika hinkwayo. Kambe ma tiva laha kaya ku na vafana va kahle ngopfu, ntsena a hi va voni hikuva va le makaya le! Ku na mufana un'wana va n'wi vitanaka Misaveni Bilankulu, mufana yoloye wa raha swinene. Wa ha rintsongo. U na malembe ya khume-ntlhanu. Mufana yoloye u ta va vito ra ndhuma eka mihlovo ya Bafana Bafana ku nga si va khale.""Na yena u ta tlanga vhiki leri""E-e, a nga si hi joyina ekhempeni. Hi n'wi languterile mundzuku"?